**REPUBLIKA SRBIJA**

**NARODNA SKUPŠTINA**

**Odbor za ljudska i manjinska prava**

**i ravnopravnost polova**

**08 Broj: 06-2/270-14**

**10. novembar 2014. godine**

**B e o g r a d**

**Z A P I S N I K**

**SA DESETE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 19. SEPTEMBRA 2014. GODINE**

Sednica je počela u 11 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Zlata Đerić, Slobodan Perić, Vladica Dimitrov, Ljibuška Lakatoš, Vera Paunović, Olena Papuga i Sulejman Ugljanin, članovi Odbora.

Sednici nisu prisustvovali članovi Odbora: Suzana Šarac, Dubravka Filipovski, Stefana Miladinović, Aida Ćorović, Biljana Hasanović Korać i Elvira Kovač.

Sednici su prisustvovali zamenici članova Odbora: Olivera Pauljeskić, Nenad Mitrović, Gordana Čomić i Zoltan Pek.

Sednici je prisustvovao Enis Imamović, narodni poslanik.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje predloga Poslaničke grupe SDA Sandžaka- PDD za donošenje zaključka Odbora;

2. Razno.

Članovi Odbora su jednoglasno PRIHVATILI predloženi Dnevni red.

**Predsednik Odbora** je obavestio članove Odbora da je u skladu sa članom 72. Poslovnika Narodne skupštine ovu sednicu sazvao u roku koji je kraći od 72 sata, zbog toga što je predlagač zahtevao stavljanje predloga zaključka na dnevni red pre isteka ovog roka. Podsetio je da je predlagač zahtevao da se njihov predlog stavi na dnevni red sednice koju smo imali 15. septembra, da je zahtev bio podnet neposredno pre tadašnje sednice u 11.50 časova i da je već bio utvrđen dnevni red sednice pa nismo mogli da ga uvrstimo u dnevni red.

**PRVA TAČKA DNEVNOG REDA:** Razmatranje predloga Poslaničke grupe SDA Sandžaka- PDD za donošenje zaključka Odbora

**Predsednik Odbora** je podsetio prisutne članove Odbora da je članom 75. Poslovnika predviđeno da član odbora ima pravo da govori ukupno 10 minuta, a predlagač akta ima pravo da govori 20 minuta.

**Sulejman Ugljanin** je istakao da je njihova poslanička grupa predložila ovom odboru, kao i Ministarstvu za državnu upravu i lokalnu samoupravu i Republičkoj izbornoj komisiji da usklade izborna pravila za izbore za nacionalne savete nacionalnih manjina koji su raspisani za 26. oktobar sa izbornim pravilima koja važe za izbore na lokalnom i republičkom nivou, odnosno za republičke izbore. S obzirom da na lokalnim i parlamentarnim izborima svaka izborna lista ima svoje predstavnike u izbornim komisijama, i u proširenom i u stalnom sastavu, tražili su da to bude i ovde, iz jednog vrlo važnog razloga, jer je neprihvatljivo da oni koji su životno zainteresovani za izbore i koji predstavljaju jednu manjinu nemaju pravo da utiču, odnosno da kontrolišu izborni proces. Naveo je da je i u republičkim izborima bilo slučajeva, konkretno na prošlim izborima 16. marta, da i pored prisustva njihovih ljudi, neki predstavnici Opštinske izborne komisije su pokupili izborne kutije i sprečili glasanje u jednoj izbornoj jedinici gde je SDA Sandžaka ubedljivo najjača i gde dobija 100% glasova. Na ponovljenim izborima se pokazalo da su u pravu. Na tim istim izborima, u vremenu od kada su izborne materijale nosili od Novog Pazara do Kraljeva, predsednik novopazarske izborne komisije, prepravljao je brojke, a to je konstatovala izborna komisija na njihov zahtev kad se vršila provera. Dalje je naveo, da kad sve to znamo, nije normalno da mi kao država koja hoće da predsedava OEBS-om u narednoj godini, organizujemo izbore za nacionalne savete nacionalnih manjina po pravilima koja će unapred da dovedu do stanja da neke manjine ne završe izborni proces. Navodi da po novom zakonu, ako ne konstituišu na vreme svoj nacionalni savet, onda mogu da budu izbrisani iz registra. Stoga smatra, da ako se ne ispravi ova greška i ako se ne uskladi sa članom 52. Ustava Republike Srbije, dovodimo se u situaciju da izbori budu u osnovi neregularni. On, lično, nema poverenja ni u jednu opštinsku administraciju. Po pravilniku i po uputstvima, bilo koji član koga je opštinska administracija predložila, može da udalji posmatrača, npr. zato što mu zvoni telefon. Zbog tih razloga naveo je da traže da se uputstva za sprovođenje izbora i pravilnici koje je donela Republička izborna komisija usklade sa uputstvima i pravilnicima koji se odnose na lokalne i republičke izbore. S druge strane, istakao je da je njihov zahtev i da se izvrše dopune u biračkom spisku i omogući manjinama da mogu na isti način, kao što se vrši provera biračkog mesta i provera upisa u jedinstveni birački spisak, to obezbedi i na ovim izborima. Istakao je i da smatra da je na ovu sednicu trebalo da se pozovu predstavnici Ministarstva državne uprave i lokalne samouprave i predstavnici Republičke izborne komisije i zamolio da se odloži rasprava na ovu temu dok oni ne budu prisutni.

**Predsednik Odbora** je podsetio da je, u skladu sa članom 28. Zakona o izboru narodnih poslanika, Republička izborna komisija nezavistan, samostalni organ za sprovođenje izbora koji je imenovan od strane Narodne skupštine Republike Srbije i kao takav samostalno donosi odluke iz svojih nadležnosti. Odbor za ljudska i manjinska prava i ravnopravnost polova, nije nadležan, kao radno telo, da preispituje rad i donošenje odluka koje su u nadležnosti Republičke izborne komisije, pa samim tim ne možemo ni da predložimo kako da ta komisija sprovodi neposredne izbore za savete nacionalnih manjina o čemu je govorio predlagač. Isto važi i za Ministarstvo državne uprave i lokalne samouprave, a organi koji nadziru sprovođenje izbora su utvrđeni Zakonom o nacionalnim savetima nacionalnih manjina i podzakonskim propisima, a nadležnost Narodne skupštine u tim propisima nije utvrđena, a pogotovo nadležnost odbora kao jednog od skupštinskih radnih tela. Ovo sve proizilazi iz zakonskih odredbi, i to čl. 59. i 62. Zakona o nacionalnim savetima nacionalnih manjina, kao i čitavim nizom uputstava i podzakonskim aktima koji je utvrdila Republička izborna komisija kao nezavistan organ. Stoga je istakao da smatra da predlog g. Ugljanina treba proslediti upravo nadležnim institucijama, Republičkoj izbornoj komisiji i Ministarstvu, na dalje postupanje, sa zahtevom, da ovaj odbor u što kraćem roku obaveste o tome kakav je njihov stav po ovom pitanju i koje su mere eventualno preuzeli. Takođe je dodao da mi kao Odbor ne bežimo da zahtevamo od državnih organa koji sprovode izbore za nacionalne savete da nas obaveste o ovim predlozima jer su oni za to po zakonu nadležni.

**Sulejman Ugljanin** je istakao da je Narodna skupština najviše zakonodavno telo koje postavlja Vladu, Vlada postavlja svoje ministre i činovnike, a oni imenuju razne komisije. Dalje je istakao da smatra da su konsultovali bilo koga od predstavnika manjina, ne bi došlo do ovoga, da su uvažili amandmane koje su podneli u toku donošenja ovog zakona, ne bi napravili ovu grešku. Naveo je da mi pretendujemo kao država da uđemo u Evropsku uniju, da budemo predsedavajući OEBS-a i stoga ne bih voleo da ovaj problem za koji je naveo da će se sigurno pojaviti, bude razlog da sutra dobijemo kritiku od Evropske unije u postupku pristupanja i pregovora o poglavljima 23. i 24. Konstatovao je da, ako je mogao da glasa kao građanin i da ima kao predstavnik liste pravo da bude u sastavu komisije, stalnom i proširenom, traži i za manjine ta ista prava. Zamolio je za podršku u tome.

**Predsednik Odbora** je istakao da Srbija ne pretenduje, Srbija će predsedavati OEBS-om od 1. januara 2015. godine. Na delu je i u praksi pokazala jasnu poruku i Zakon o izmenama i dopunama zakona o nacionalnim savetima nacionalnih manjina je prvi zakon koji smo u ovom sazivu usvojili. Obraćajući se g. Ugljaninu naveo je da je takođe činjenica da su amandmanom tada pokušali da promene zakon. Skupština je glasajući većinom, odbila taj amandman. Dakle, ne može Odbor da bude iznad Skupštine i zakona. Ako Skupština kao najviše zakonodavno telo nije prihvatila taj amandman, ne možemo mi taj amandman, koji predlagač sada pretvara u zaključak Odbora, da usvojimo jer bi to bilo suprotno zakonu.

**Olena Papuga** je istakla da na terenu postoje brojni problemi, a Ministarstvo se na neki način i ne trudi da ih ispravi. Navela je svoj primer. Ona je na prošlim izborima glasala u Novom Sadu jer je tamo imala prijavljen boravak. Nakon toga se prijavila u Ruski Krstur i sva dokumenta su joj preneta u opštinu Kula. Međutim, to nije slučaj sa posebnim biračkim spiskom jer joj je rečeno da ne može da glasa u Kuli, nego u Novom Sadu, ili da se ispiše iz posebnog biračkog spiska u Novom Sadu i upiše u Kuli. To znači da jedinstveni birački spisak ne prati posebni birački spisak, tako da će biti jako puno problema oko toga i misli da treba da postoji koordinacija i da napravimo jednu vezu između ministarstva i te nedostatke ispravimo i da pomognemo ljudima koji rade u opštinskim upravama. Takođe je postavila pitanje zašto ako u izborima za narodne poslanike može da formira stalni i prošireni sastav biračkih odbora na predlog nosioca liste, ovde to ne postoji i nema proširenog sastava.

**Predsednik Odbora** je naveo da se ne radi o preslikavanju izbora za narodne poslanike jer inače ne bismo donosili poseban zakon za izbore za savete nacionalnih manjina. Nije reč ovde o istim izborima zato što važe posebni propisi, poseban birački spisak, a Zakon o narodnim poslanicima se shodno primenjuje a ne neposredno. Međutim, istakao je da veruje da postoje problemi, ali je ponovo istakao da odbor kao skupštinsko radno telo ne može da odlučuje o nečemu što nije u našoj nadležnosti.

**Ljiljana Malušić** se složila sa predlogom predsednika Odbora da dobijemo u pismenoj formi mišljenje od Republičke izborne komisije i Ministarstva državne uprave. Takođe je istakla, da možemo mi ovde da se slažemo ili ne slažemo, ali bi želela da radimo samo po zakonu.

**Slobodan Perić** je istakao da zna da mi sada ne možemo da promenimo taj zakon niti da promenimo Ustav, ali se slaže da se uputi dopis nadležnim organima.

**Vladica Dimitrov** je istakao da se slaže sa poslanicom Papugom, upravo u ovom delu oko uputstava koje trebaju iz centralne izborne komisije biti poslata biračkim odborima, pogotovo u vezi tehničkih problema koji su prisutni na terenu i s tim u vezi treba da se obratimo Republičkoj izbornoj komisiji.

**Sulejman Ugljanin** je naveo da oni ne traže izmenu zakona, nego traže da se uputstvo Republičke izborne komisije izmeni i uskladi sa uputstvom za lokalne i republičke izbore. Oni na to imaju pravo a mi smo ti nadređeni koji možemo da kažemo da tražimo da se ti akti usklade. Dalje je naveo da ne može da se složi sa tim da nema pravo da prati izborni proces, da mu se uskrati ustavno pravo koje je imao kada je predao izbornu listu za republičke i lokalne izbore, a za manjinske izbore mu se to stečeno pravo oduzima. Postavio je pitanje da li ćemo dozvoliti da se desi haos na terenu i da mnoge izborne liste ne izađu na izbore i rekao je da ne prihvata da kandiduje svoju izbornu listu pod ovim uslovima. Naveo je da će tražiti pravni lek u zamlji, a ako ga ne nađu u zemlji tražiće ga kod Evropske unije, OEBS-a i kod svih. Ponovio je da smatra da je na ovu sednicu trebalo da se pozovu predstavnici Ministarstva državne uprave i lokalne samouprave i predstavnici Republičke izborne komisije.

**Gordana Čomić** je istakla da smatra da je problem koji pokušavamo da rešimo direktna posledica amandmana Vlade na poslednji član Predloga zakona koji je dao nadležnost Republičkoj izbornoj komisiji o potpunoj analogiji parlamentarnih izbora u Srbiji i izbora za nacionalni savet. To Republička izborna komisija ne može da uradi jer ne može da se uspostavi analogija. Zato imamo problem. Istakla je da bi to što tražimo od Republičke izborne komisije bilo krešenje zakona. Postavila je pitanje ko hoće da da salasnost da neko prekrši zakon i da uradi uputstvo koje ne može da uradi. Posledica toga jeste da oni koji na izborima učestvuju, oni čiji su ti izbori prvi interes, ne mogu da kontrolišu izbore, nego samo mogu biti posmatrači. Misli da je dobro jedno srednje rešenje a koje podrazumeva obraćanje OEBS-ovom odeljenju ovde u Srbiji i kojim bi se tražila savetodavna pomoć.

**Predsednik Odbora** je istakao da, iako bi mogao da se složi u mnogo čemu sa gđom Čomić, ipak misli da Odbor kao jedno od radnih tela Narodne skupštine prvo treba da se obrati našim državnim organima.

**Enis Imamović** je naveo da je on danas ovde u svojstvu člana poslaničke grupe predlagača ovog akta i ima obavezu kao narodni poslanik da reaguje na nešto što se čuje na Odboru za ljudska i manjinska prava kada se radi o izborima za nacionalne savete nacionalnih manjina, a to je izjava da „to nisu ti izbori ovo su neki drugi izbori“. U demokratskoj zemlji postoji samo jedna razlika u izborima, a to su slobodni demokratski i nedemokratski izbori. Smatra da uslovi pod kojima se održavaju, u kojima će se održati ovi izbori, su nedemokratski, a građani koji učestvuju na predstojećim izborima nemaju isto pravo kao što imaju ostali građani Republike Srbije kada učestvuju na drugim izborima. Izbori su svugde gde se broje glasovi, gde se broje listići, gde god građani izlaze da se izjašnjavaju i oni trebaju da imaju ista pravila pod kojima glasaju. Trenutno, ne važe ista pravila i uslovi, i oni su kao manjinski poslanički klub pokušali da reaguju i predlažu zaključak Odbora koji nije obavezujuć, a ovaj odbor je deo Narodne skupštine koja bira ministarstvo za državnu upravu, a takođe imenuje članove Republičke izborne komisije. Stoga ne može da se složi s tim da ovaj odbor nije nadležnan da donese jedan zaključak kojim poziva sve one organe koje imenuje i bira da isprave i usklade svoja pravila i svoje zaključke prema onome što piše u zakonu. Kada je u skupštinskoj proceduri bio Zakon o izmenama i dopunama Zakona o nacionalnim savetima nacionalnih manjina, podsetio je prisutne da je bilo konstruktivnih amandmana koji su dolazili iz opozicije, a naročito od stranaka nacionalnih manjina. Nijedan od tih amandmana nije usvojen, nije čak ni razmatran. Upozoravali su na sve ovo o čemu danas govorimo i upozoravali da sve ovo ugrožava demokratičnost jedne zemlje koju svi pokušavamo da uvedemo u Evropsku uniju i da uvedemo međunarodne standarde. Na kraju je zaključio da je zahtev da se o ovom problemu raspravlja na ovom odboru dokaz želje da sve nedostatke žele isključivo da rešavaju u okvirima institucija sistema.

**Predsednik Odbora** je podsetio da je Odbor nadležan za praćenje sprovođenja zakona. Drugo je pitanje kakav je taj zakon, da li je dobar ili nije, i da li bi se i mi ovde sad složili da ga treba promeniti. Obzirom da nismo u nadležnosti da odlučujemo o predlogu poslaničke grupe koja je predlagač, predložio je da se predlog PG SDA Sandžak-PDD prosledi Ministarstvu drržavne uprave i Republičkoj izbornoj komisiji na dalje postupanje uz zahtev da hitno Odbor obaveste o svom stavu, odnosno o preduzetim merama.

**Sulejman Ugljanin** je istakao da smatra da Odbor treba da ima inicijativu i da ove organe pozove da usklade akte. Takođe je predložio da Odbor traži od Ustavnog suda da oceni ustavnost tog spornog člana.

**Predsednik Odbora** se zahvalio učesnicima u raspravi i istakao da s obzirom da Odbor nije u mogućnosti da zbog nenadležnosti odlučuje o predlogu poslaničke grupe SDA Sandžaka PDD, predlaže da predlog poslaničke grupe Odbor prosledi Ministarstvu državne uprave i lokalne samouprave i Repubičkoj izbornoj komisiji na dalje postupanje uz zahtev da ovaj odbor obaveste o svom stavu, odnosno preduzetim merama.

**Predsednik Odbora** je stavio na glasanje ovaj predlog. Odbor je većinom glasova PRIHVATIO navedeni predlog.

**DRUGA TAČKA DNEVNOG REDA**: Razno

**Predsednik Odbora** je obavestio članove Odbora da će se u utorak, 23. septembra u 10 časova održati zajednička sednica našeg odbora sa Odborom za evropske integracije u formi okruglog stola sa jednom tačkom dnevnog reda, a to je: Stanje ljudskih prava LGBT osoba u Srbiji. Istakao je da misli da je značajno da kao odbor pokažemo spremnost da štitimo prava onih koji su ugroženi i da se zakoni moraju poštovati.

**Slobodan Perić** je obavestio Odbor da su tražili od Ministarstva da se izbori za nacionalne savete odlože u opštinama Majdanpek, Kladovo i Negotin jer će zbog katastrofalnih poplava biti problema da se tamo organizuju izbori.

Sednica je zaključena u 12.20 časova.

|  |  |
| --- | --- |
| **SEKRETAR ODBORA**  **Rajka Vukomanović** | **PREDSEDNIK ODBORA**  **Meho Omerović** |